Un turista nord-americà va acabar ferit amb un trau al cap i dos membres de la seva família van patir cops i contusions dimecres a la nit a la plaça Catalunya de Barcelona, a prop del bar Zurich, en una baralla amb uns manters. Els Mossos d'Esquadra han contactat amb el turista i la seva família a través del consolat dels Estats Units i han obert una investigació per localitzar, identificar i detenir els agressors. Els turistes asseguren que avui presentaran la denúncia.

Els fets haurien passat quan els turistes intentaven mitjançar en una discussió entre el grup de manters i altres persones, segons informen els Mossos en una nota.

El Sistema d'Emergències Mèdiques (SEM) va assegurar ahir que el turista va ser donat d'alta la mateixa nit i va desmentir la versió dels fets que havia fet pública el sindicat de la Guàrdia Urbana, CSIF, que assegurava que el manter havia ferit greument el visitant, concretament amb un tall a l'artèria femoral, i que estava en estat greu.

En un vídeo difós a Twitter per la usuària Ana Martínez Rubio, que era al lloc dels fets, no s'aprecia que hi hagi cap dona amb cotxet a prop dels agressors, tot i que el mateix sindicat policial assenyalava que l'incident havia passat quan el visitant va sortir en defensa d'una dona que volia que els venedors del top manta la deixessin passar perquè portava un cotxet amb un nadó i que ells s'hi van negar. El Sindicat Popular de Venedors Ambulants de Barcelona, entrevistat per l'ARA, va afirmar que va ser el turista qui va "donar una puntada de peu a un dels manters i que ells van respondre".

En el vídeo es veu com quatre manters persegueixen el turista i l'agredeixen amb empentes, puntades i cops de puny mentre dos venedors més intenten impedir-ho. Després apareix un cinquè agressor, que, amb un dels cinturons que venen, colpeja l'home al cap. Un home vestit de vermell intenta parar un dels manters i, en un segon vídeo gravat per la mateixa noia, es veu com també és agredit per l'home del cinturó. L'autora del vídeo, Ana Martínez Rubio, de 22 anys, va explicar ahir a l'ARA que no sap com va començar l'agressió. "Una dona amb el seu fill els va intentar separar i també va rebre", va revelar, tot i que al vídeo no es veu. "Em va sorprendre que, amb tota la policia que hi havia a prop per la vaga dels taxistes, i perquè sempre n'hi ha a la plaça, no arribés de seguida cap agent, perquè l'agressió va durar uns quants minuts", va afegir.

Els Mossos d'Esquadra i la Guàrdia Urbana van obrir una investigació i ahir es notava més presència policial a la zona, cosa que obligava els manters a amagar-se a les andanes de l'estació de metro de plaça Catalunya. L'ARA va mirar de parlar amb els manters que hi havia per la zona, però tots declinaven fer declaracions i els que gosaven trencar el silenci es limitaven a afirmar que eren en un altre indret de la plaça Catalunya i que no havien vist res.

L'oposició carrega contra Colau

Aprofitant l'incident, alguns partits de l'oposició, com el PSC i el PP, van carregar contra l'alcaldessa Ada Colau, a qui van acusar un cop més de ser permissiva amb els venedors ambulants. A Twitter, el líder del PSC a la capital catalana, Jaume Collboni, li va exigir explicacions "immediates" sobre els fets després de remarcar que "situacions de violència al carrer són intolerables a Barcelona".

Collboni també va demanar saber quants efectius de la Guàrdia Urbana estan patrullant pels carrers de Barcelona durant l'agost. Més dur va ser el president del grup del PP de Barcelona, Alberto Fernández Díaz, que va retreure a Colau en un comunicat que "silenciï aquests fets". Fernández Díaz va reclamar al govern municipal que aturi "la seva permissivitat amb els manters" i que es personi com a acusació particular contra l'agressor del cas.

L'Ajuntament de Barcelona, però, contactat per l'ARA, va declinar fer cap valoració de l'incident. Sí que va parlar un dels portaveus de Tras la Manta, una associació de suport als venedors ambulants. "Tot plegat forma part de la campanya de criminalització contra els manters de cada estiu", va denunciar a l'ARA el Carlos, un dels seus membres. Tot i desconèixer l'origen de l'agressió al turista, va lamentar que "es vengui la imatge que els manters van atacant la gent gratuïtament quan només miren de guanyar-se la vida com poden i sempre eviten qualsevol conflicte".